Rīgā

18.08.2023

**Lēmums Nr. 4-02/64/2023**

**Par stratēģiskā ietekmes uz vidi novērtējuma procedūras**

**piemērošanu**

**Adresāts, plānošanas dokumenta izstrādātāja:**

Madonas novada pašvaldība, adrese: Saieta laukumus 1, Madona, Madonas novads, LV – 4841, e – pasts: [pasts@madona.lv](mailto:pasts@madona.lv) (turpmāk arī – Izstrādātāja).

**Plānošanas dokumenta nosaukums**:

Madonas novada teritorijas plānojums (turpmāk – Teritorijas plānojums).

**Izvērtētā dokumentācija:**

Madonas novada pašvaldības 2023. gada 21. jūnija vēstule Nr. 2.1.3.1/23/1872 “*Par stratēģiskā ietekmes uz vidi novērtējuma procedūru*”, 2023. gada 21. jūnija iesniegums “*Par teritorijas plānojuma izstrādi*” (turpmāk – Iesniegums), Madonas novada pašvaldības domes 2022. gada 20. septembra lēmums Nr. 570 (protokols Nr. 20, 7. p.) *“Par Madonas novada teritorijas plānojuma izstrādes uzsākšanu*” un 2022. gada 27. oktobra lēmums Nr. 720 (protokols Nr. 24, 33. p.) *“Par grozījumiem 2022. gada 20. septembra lēmumā Nr. 570 (protokols Nr. 20, 7. p.) “Par Madonas novada teritorijas plānojuma izstrādes uzsākšanu”*” (turpmāk kopā saukti – Lēmumi) un tā pielikums “*Darba uzdevums Madonas novada teritorijas plānojuma izstrādei*” (turpmāk – Darba uzdevums), Valsts vides dienesta Atļauju pārvaldes (turpmāk – Dienests) 2023. gada 11. maija vēstule Nr. 11.2/Ap/5673/2023 *“Nosacījumi Madonas novada teritorijas plānojuma izstrādei”,* Veselības inspekcijas 2023. gada 20. aprīļa vēstule Nr. 2.4.8.–10/74 *“Nosacījumi teritorijas plānojumam”*, Dabas aizsardzības pārvaldes (turpmāk – DAP) 2022. gada 13. decembra vēstule Nr.4.8/7004/2022–N *“Par Madonas novada teritorijas attīstības plānošanas dokumentu”*.

**Plānošanas dokumenta Izstrādātājas viedoklis:**

Teritorijas plānojumam nav nepieciešams veikt stratēģisko ietekmes uz vidi novērtējumu (turpmāk – Stratēģiskais novērtējums). Izstrādātāja cita starpā norādījusi, ka šobrīd spēkā esošajos novada teritorijas plānojumos ietvertie risinājumi ir pamatoti, atbilst pašreizējai teritorijas izmantošanas situācijai un, attiecīgi, nerada nepieciešamību Teritorijas plānojumā veikt būtiskas izmaiņas. Novadā nav plānoti jauni nozīmīgi transporta infrastruktūras objekti, kā arī jaunas, plašas rūpnieciskās apbūves teritorijas nav plānotas. Ar Teritorijas plānojumu tiks radīti priekšnoteikumi vides kvalitātes nodrošināšanai, ražošanas un vides risku novēršanai.

**Faktu konstatācija, izvērtējums, argumenti un apsvērumi lēmuma satura noteikšanai:**

1. Likuma “*Par ietekmi uz vidi novērtējums*” (turpmāk – Likums) 23.1 panta pirmā daļa paredz, ka, uzsākot tādu plānošanas dokumentu sagatavošanu, kam saskaņā ar šo Likumu var būt būtiska ietekme uz vidi, arī uz Eiropas nozīmes aizsargājamo dabas teritoriju (*Natura 2000*), tā izstrādātājs iesniedz kompetentajai institūcijai – Vides pārraudzības valsts birojam (turpmāk – Birojs) – rakstveida iesniegumu. Pirms rakstveida iesnieguma iesniegšanas izstrādātājs konsultējas ar ieinteresētajām vides un sabiedrības veselības institūcijām un iesniegumā pamato nepieciešamību plānošanas dokumentam piemērot Stratēģisko novērtējumu vai iemeslus, kādēļ šāds novērtējums nav nepieciešams. Likuma 23.3 panta 1. punkts noteic, ka Birojs pieņem motivētu lēmumu par to, vai konkrētam plānošanas dokumentam ir nepieciešams Stratēģiskais novērtējums.
2. 2023. gada 22. jūnijā Birojā saņemts Izstrādātājas Iesniegums[[1]](#footnote-1), ar kuru informēts par Teritorijas plānojuma izstrādes uzsākšanu. Atbilstoši Lēmumiem, Iesniegumiem, un Darba uzdevumam:
   1. Teritorijas plānojums tiek izstrādāts Madonas novada administratīvajai teritorijai, kurā saskaņā ar Administratīvo teritoriju un apdzīvoto vietu likumu no 2021. gada 1. jūlija ietilpst bijušā Madonas, Cesvaines, Lubānas un Ērgļu novada administratīvā teritorija. Teritorijas plānojuma izstrādes mērķis ir nodrošināt Madonas novada kultūrvēsturisko, dabas un ekonomisko resursu, ilgtspējīgu un līdzsvarotu attīstību. Plānošanas dokuments tiek izstrādāts saskaņā ar Madonas novada ilgtspējīgas attīstības stratēģiju līdz 2022. – 2047. gadam[[2]](#footnote-2) (turpmāk – Stratēģija), cita starpā precizējot Stratēģijā definēto telpiskās attīstības perspektīvu.
   2. Iesniegumā norādīts, ka Teritorijas plānojumā plānots ietvert priekšnoteikumus, kas var atbilst Likuma 1. un / vai 2. pielikumā paredzēto darbību īstenošanai vai var attiekties uz tām, taču “*Teritorijas plānojuma līmenī Stratēģiskā novērtējuma procedūras ietvaros nav iespējams pilnvērtīgi novērtēt iespējamo ietekmi, jo teritorijas plānojums ir ilgtermiņa plānošanas dokuments un tādējādi tā īstenošanas ietekmes izvērtējums sagaidāmo ietekmju raksturu atspoguļo ļoti vispārīgi*”. Teritorijas plānojuma izstrādē tiks ievērots pēctecības princips, tādējādi maksimāli saglabājot līdz šim pieņemtos risinājumus attiecībā uz novada teritorijas izmantošanu (t.sk. tiks veidota pāreja šobrīd noteiktajam funkcionālajam zonējumam).
   3. Saskaņā ar Dabas datu pārvaldības sistēmā *“OZOLS”* pieejamo informāciju Madonas novada teritorijā reģistrētas vairākas īpaši aizsargājamās dabas teritorijas, t.sk. Eiropas nozīmes aizsargājamās dabas (*Natura 2000*) teritorijas, kā arī ārpus šīm teritorijām ir konstatētas daudzveidīgas īpaši aizsargājamas dabas vērtības, tostarp Eiropas Savienības nozīmes prioritārie mežu, purvu, zālāju un saldūdeņu biotopi, īpaši aizsargājamo sugu dzīvotnes.
3. Darba uzdevumā izvirzītas prasības plānošanas dokumenta izstrādei, tostarp:
   1. Nodrošināt atbilstību Vidzemes plānošanas reģiona attīstības plānošanas dokumentiem, kā arī citiem hierarhiski augstākiem teritorijas attīstības plānošanas dokumentiem.
   2. Nodrošināt Teritorijas plānojuma Teritorijas izmantošanas un apbūves noteikumu (turpmāk – TIAN) atbilstību Stratēģijā definētajiem stratēģiskajiem attīstības uzstādījumiem, telpiskās attīstības perspektīvai un pamatprincipiem teritoriju plānošanai un attīstībai.
   3. Nodrošināt teritorijas plānošanas jomā pieņemto lēmumu pēctecību, interešu apzināšanu un saskaņošanu ar institūcijām un kaimiņu pašvaldībām, definējot kopējās interešu teritorijas, kā arī ņemt vērā fizisko un juridisko personu priekšlikumus.
   4. Izvērtēt novada teritorijas esošo potenciālu, resursus un noteikt teritorijas izmantošanai nepieciešamās prasības un ierobežojumus, tostarp prasības derīgo izrakteņu ieguves vietu izveidei un alternatīvās energoapgādes būvju / iekārtu izviešanai.
   5. Nodrošināt pārskatāmu un vienotu apbūves noteikumu piemērošanu novada teritorijā, integrēt līdzšinējo novadu atsevišķo TIAN prasības un novēršot konstatētās pretrunas dažādās noteikumu daļās, saskaņojot pieeju apbūves īstenošanai.
   6. Sagatavot vispārīgu novada un detalizētu pilsētu (Madonas, Cesvaines, Lubānas) transporta attīstības koncepciju, apzinot esošo transporta plūsmu un sagatavot priekšlikumus attīstībai perspektīvā.
   7. Izvērtēt pilsētu un ciemu robežas paplašināšanas iespējas un noteikt jaunās robežas.
   8. Izvērtēt ainaviski vērtīgās teritorijas, sagatavot priekšlikumus ainavu aizsardzībai un pārvaldībai, definējot saglabājamās teritorijas un objektus.
   9. Noteikt un attēlot grafiskajā daļā teritorijas ar īpašiem nosacījumiem, degradētās un riska teritorijas, ainavu telpu robežas un nosacījumus, publiskās infrastruktūras attīstības un būvniecības vajadzībām nepieciešamās teritorijas un izmantošanas nosacījumus, transporta attīstībai nepieciešamās teritorijas.
4. Saskaņā ar Ministru kabineta 2004. gada 23. marta noteikumu Nr. 157 “*Kārtība, kādā veicams ietekmes uz vidi stratēģiskais novērtējums*” (turpmāk – Noteikumi Nr. 157) III nodaļas 5. un 6. punktos noteikto pirms plānošanas dokumenta izstrādes uzsākšanas izstrādātājs konsultējas ar Dienestu, DAP un Veselības inspekciju par plānošanas dokumenta īstenošanas iespējamo ietekmi uz vidi un cilvēku veselību, kā arī par Stratēģiskā novērtējuma nepieciešamību un minēto konsultāciju rezultātus iesniedz Birojā. Iesniegumam pievienotas:
   1. Dienesta 2023. gada 11. maija vēstule Nr. 11.2/Ap/5673/2023 *“Nosacījumi Madonas novada teritorijas plānojuma izstrādei”.* Ņemot vērā Likuma 4. pantā noteikto un Noteikumu Nr. 157 2. punktā norādīto, Dienests secina, ka Teritorijas plānojumam būtu jāveic Stratēģiskais novērtējums. Dienests izvirzījis arī nosacījumus Teritorijas plānojuma izstrādei, tostarp bioloģiskās daudzveidības saglabāšanai un ainaviski vērtīgo teritoriju izmantošanai, apbūves plānošanai kopskatā ar centralizētas ūdensapgādes un kanalizācijas nodrošinājumu, degradēto teritoriju apsaimniekošanai un konfliktsituāciju novēršanai starp dažādām funkcionālajām zonām un tajās atļautās izmatošanas un apbūves veidiem, kā arī derīgo izrakteņu ieguves plānošanai un vēja elektrostaciju izvietojumam.
   2. DAP 2022. gada 13. decembra vēstule Nr.4.8/7004/2022–N *“Par Madonas novada teritorijas attīstības plānošanas dokumentu”*. DAP nav sniegusi viedokli par Stratēģiskā novērtējuma nepieciešamību Teritorijas plānojumam, taču izvirzījusi nosacījumus plānošanas dokumenta izstrādei, tostarp plānošanas dokumentā iestrādāt prasības antropogēnās slodzes negatīvās ietekmes samazināšanai un ierobežošanai īpaši aizsargājamajās dabas teritorijās, ainaviski vērtīgajās teritorijās un no bioloģiskās daudzveidības viedokļa vērtīgajās teritorijās. DAP informējusi, ka Madonas novadā plānots veidot jaunas īpaši aizsargājamās dabas teritorijas, kā arī vērsusi uzmanību aktualitātēm īpaši aizsargājamo dabas teritoriju aizsardzību un izmantošanu reglamentējošo normatīvo aktu un dabas aizsardzība plānu izstrādē.
   3. Veselības inspekcijas 2023. gada 20. aprīļa vēstule Nr. 2.4.8.–10/74 *“Nosacījumi teritorijas plānojumam*”.Izvērtējot plānošanas dokumenta izstrādes mērķi un izvirzītos uzdevumus, Veselības inspekcija uzskata, ka Teritorijas plānojuma īstenošanas rezultātā ir plānotas darbības, kas atbilst Likuma 2. pielikumam, līdz ar to Stratēģiskais novērtējums Teritorijas plānojumam ir nepieciešams. Vienlaikus Veselības inspekcija norādījusi uz vairākiem normatīvajiem aktiem, kas skar vides kvalitātes un cilvēku veselības jautājumus, un kuru prasības un nosacījumi jāņem vērā, izstrādājot Teritorijas plānojumu.
5. Konkrētais plānošanas dokuments nav ietverts to plānošanas dokumentu vidū, kam saskaņā ar Noteikumu Nr. 157 2. punktu Stratēģiskais novērtējums būtu nepieciešams kā obligāts, neatkarīgi no plānošanas nolūka un saturiskās ieceres, tādējādi jautājums par Stratēģiskā novērtējuma nepieciešamību izriet no vērtējuma par sagaidāmās ietekmes būtiskumu (Likuma 23.1 pants), tostarp plānošanas dokumentā iekļautajiem vides problēmu risinājumiem un to ietekmes būtiskumu:
   1. Likuma 23.2 pants noteic, ka, vērtējot Stratēģiskā novērtējuma nepieciešamību, ņem vērā plānošanas dokumenta būtību (23.2 panta 1. punkts), tostarp to, cik lielā mērā tajā tiek ietverti priekšnoteikumi paredzēto darbību un projektu realizācijai, ievērojot vietas izvēli, darbības veidu, apjomu, nosacījumus un resursu izmantošanu, kā arī to, cik lielā mērā dokuments ietekmē citus plānošanas dokumentus atšķirīgos plānošanas līmeņos, pastiprina vai rada vides problēmas (23.2 panta 1. punkta “a”, “b”, “c”, “d” apakšpunkts). Tāpat Likuma 23.2 panta 2. punkts noteic, ka jāņem vērā iespējamai ietekmei pakļautās teritorijas un sagaidāmās ietekmes raksturs – ilgums, summārās ietekmes, pārrobežu ietekmes, avāriju riski u.c. Savukārt Likuma 23.2 panta 3. un 4. punkts paredz, ka jāņem vērā ietekmei pakļautās teritorijas jutīgums, tostarp ietekme uz aizsargājamām dabas un kultūras vērtībām, vides resursiem.
   2. Likuma 4. panta trešās daļas 1. punkts noteic, ka Stratēģisko novērtējumu citu starpā veic plānošanas dokumentiem, kurus apstiprina vietējā pašvaldība, kuri saistīti ar reģionālo attīstību, zemes izmantošanu, teritoriju plānojumiem un ietver pamatnosacījumus šā Likuma 1. vai 2. pielikumā paredzēto darbību īstenošanai. Savukārt Likuma 4. panta piektā daļa paredz, ka Stratēģisko novērtējumu šā panta trešās daļas plānošanas dokumentiem neveic, ja tie attiecas uz nelielu teritoriju izmantošanu vietējās pašvaldības līmenī vai nelieliem to grozījumiem, izņemot gadījumus, kad šo dokumentu īstenošana var būtiski ietekmēt vidi.
   3. Atbilstoši Lēmumiem un Darba uzdevumam, Madonas novada pašvaldība ir lēmusi par jauna vienota Teritorijas plānojuma izstrādi visai pašvaldības teritorijai, kurā šobrīd ir spēkā seši teritorijas plānojumi, kas ir izstrādāti dažādos laika posmos atbilstoši spēkā esošajiem normatīvajiem aktiem, tostarp lielākā daļa (izņemot Cesvaines novada teritorijas plānojuma 2019. gadam grozījumus)[[3]](#footnote-3) pirms Ministru kabineta 2013. gada 30. aprīļa noteikumu Nr. 240 *“Vispārējie teritorijas plānošanas, izmantošanas un apbūves noteikumi”* stāšanās spēkā (spēkā no 2013. gada 22. maija). Tādejādi konstatējams, ka, izstrādājot Teritorijas plānojumu, paredzamas būtiskas izmaiņas novada teritorijas līdzšinējā izmantošanā, gan meklējot risinājumus vienotai pieejai funkcionālo zonu iedalījumam un attēlojumam, gan saskaņojot teritorijas plānoto izmantošanu ar attīstības priekšlikumiem, kas atbilst Stratēģijas pamatnostādnēm jaunā Madonas novada teritorijas turpmākai izmantošanai (Likuma 23.2 panta 1. punkta “a” un “b” apakšpunkts). Vienlaikus Birojs konstatē, ka no spēkā esošajiem Madonas novada teritorijas attīstības plānošanas dokumentiem tikai Lubānas novada teritorijas plānojumam 2013. – 2024. gadam un Madonas novada teritorijas plānojumam 2013. – 2025. gadam ir veikts Stratēģiskais novērtējums (attiecīgi Biroja 2012. gada 11. oktobra atzinums Nr. 30 un Biroja 2013. gada 16. maija atzinums Nr. 18[[4]](#footnote-4)).
   4. Izvērtējot Izstrādātājas sniegto informāciju kopskatā ar institūciju nosacījumiem plānošanas dokumenta izstrādei, secināms, ka Teritorijas plānojuma izstrādes ietvaros skatāmi jautājumi, kas saistīti ar aktuālu vides jautājumu risināšanu ilgtermiņā, kurām uzmanība vērsta gan institūciju (Dienesta, DAP un Veselības inspekcijas), gan Darba uzdevuma nosacījumos plānošanas dokumenta izstrādei, t.sk. derīgo izrakteņu ieguve, alternatīvās enerģijas ieguves objektu izvietojums, transporta attīstības koncepcijas izstrāde, apbūves teritoriju plānošana, tostarp kopskatā ar ūdensapgādes un kanalizācijas sistēmu nodrošinājumu, potenciālo konfliktsituāciju novēršanu starp funkcionālajām zonām ar atšķirīgu atļauto izmantošanu. Tādejādi secināms, ka ar plānošanas dokumenta izstrādi ir iespējamas būtiskas izmaiņas teritorijas izmantošanā salīdzinājumā ar pašreizējo situāciju, tostarp potenciāli radot priekšnoteikumus Likuma 1. un / vai 2. pielikuma darbību īstenošanai (Likuma 4. panta trešās daļas 1. punkts, šā likuma 23.2 panta 1. punkta “a” apakšpunkts, 3. punkta “c”, “d” apakšpunkts).
   5. Saskaņā ar Dabas datu pārvaldības sistēmā *“OZOLS”* pieejamo, kā arī DAP sniegto informāciju, Madonas novada teritorijā atrodas vairākas Eiropas nozīmes aizsargājamās dabas (*Natura 2000*) teritorijas, kā arī ārpus šīm teritorijām ir reģistrētas daudzveidīgas īpaši aizsargājamas dabas vērtības – Eiropas Savienības nozīmes prioritārie biotopi, īpaši aizsargājamo sugu dzīvotnes. DAP vērsusi uzmanību vairākiem aspektiem, kas, vadoties no bioloģiskās daudzveidības saglabāšanas / aizsardzības mērķiem, jāaktualizē un jāņem vērā, izstrādājāt jauno Madonas novada Teritorijas plānojumu. Birojs secina, ka nozīmīgas plānošanas dokumenta īstenošanas ietekmes var būt saistāmas arī ar Likuma 23.2 panta 4. punkta “a”, “b” apakšpunkta kritērijiem un, kā izriet no DAP nosacījumiem plānošanas dokumenta izstrādei, antropogēnās slodzes mazināšanas / novēršanas iespēju vērtēšanai Stratēģiskais novērtējums šajā aspektā ir nepieciešams. Turklāt plānotie (atļautie) teritorijas izmantošanas risinājumi būtu skatāmi kopā un vadoties no plānoto jauno īpaši aizsargājamo dabas teritoriju noteikšanas un aizsardzības mērķa. Ņemot vērā DAP norādīto, ka “*ir nepieciešams izvērtēt, kā novada nospraustās prioritātes ietekmēs Natura 2000 teritorijas, ņemot vērā arī kumulatīvās ietekmes*”, Biroja vērtējumā Stratēģiskā novērtējuma nepieciešama izriet arī Likuma 4. panta trešās daļas 2. punktā noteiktajiem nosacījumiem.
6. Tādejādi ņemot vērā iepriekš norādīto, Birojs konstatē, ka Stratēģiskā novērtējuma piemērošana un veikšana konkrētā plānošanas dokumenta izstrādei izriet no normatīvajiem aktiem (Likuma 4. panta trešā daļa, 23.2 pants) un ir konkrētā plānošanas dokumenta izstrādes gadījumā pamatota, atbilstīga un nepieciešama, kas cita starpā izriet kompetento institūciju (Dienests, DAP, Veselības inspekcija) viedokļiem un nosacījumiem plānošanas dokumenta izstrādei.
7. Plānošanas dokumentā paredzētie teritorijas attīstības risinājumi, tostarp plānotās izmaiņas līdzšinējā izmantošanā jāvērtē atbilstoši Likuma 23.5 pantā noteiktajam, t.sk. sagatavojot plānošanas dokumenta vides pārskatu. Jāņem vērā Likuma 23.5 panta pirmajā daļā noteiktais, ka “*vides pārskatā, lai izvairītos no informācijas dublēšanās, iekļauj tikai tādu informāciju, kas nepieciešama attiecīgajā plānošanas stadijā, kā arī izmanto informāciju, kas iegūta iepriekšējās plānošanas stadijās*”, iekļaujot nepieciešamo informāciju atbilstošā detalizācijas pakāpē, kas ļauj novērtēt konkrētus plānošanas dokumenta risinājumus, t.sk. iespēju robežās ar teritoriālu piesaisti, kā arī, izstrādājot Vides pārskatu ir jāņem vērā 23.5 panta trešajā daļā noteiktais “*izstrādātājs konsultējas ar kompetento institūciju par vides pārskata detalizācijas pakāpi*”.
8. Jānorāda, ka viens no ietekmes uz vidi novērtēšanas pamatprincipiem ir paredzēt šāda novērtējuma veikšanu pēc iespējas agrākā attīstības plānošanas un lēmumu pieņemšanas stadijā (Likuma 3. panta 1. punkts). Stratēģiskajā novērtējumā būs iespēja identificēt iespējamās būtiskās negatīvās ietekmes uz vidi, t.sk. uz cilvēku veselību, apzināt pašreizējās un iespējamās konfliktsituācijas, sniedzot alternatīvos risinājumus un priekšlikumus ietekmes uz vidi novēršanai un samazināšanai. Ar novērtējumu pamato savlaicīgas vides problēmu novēršanas lietderību, kas šajā gadījumā ir aktuāli, plānojot apbūves teritoriju attīstību kopskatā ar inženierkomunikāciju nodrošinājumu un dažāda veida tās funkcijām (t.sk. dzīvojamā apbūve, transporta infrastruktūra, tūrisma attīstības teritorijas, kapsētas, derīgo izrakteņu ieguve, alternatīvās enerģijas ieguves objektu izvietojums) nosakot konkrētus ierobežojums / nosacījumus izmantošanai arī TIAN, tostarp attiecībā uz Likuma 1. un 2. pielikumā minēto darbību izvietojuma pieļaujamību / ierobežojumiem konkrētajā funkcionālajā zonā / apakšzonā. Papildus aspekti, kas izsverami, ir Stratēģijā noteiktie konkrētie teritorijas attīstības jautājumi, kas risināmi, izstrādājot Teritorijas plānojumu, t.sk. vasarnīcu ciemu apbūves teritoriju transformācija par pastāvīgas dzīvojamās apbūves teritorijām, vērtīgo lauksaimniecības un meža zemju noteikšana[[5]](#footnote-5).

**Piemērotās tiesību normas:**

* Likuma *“Par ietekmes uz vidi novērtējumu”* 4. pants, 23.2 pants, 23.3 pants.
* Teritorijas attīstības plānošanas likums.
* Ministru kabineta 2004. gada 23. marta noteikumu Nr. 157 *“Kārtība, kādā veicams ietekmes uz vidi stratēģiskais novērtējums”* 5., 6., 7. punkts.
* Ministru kabineta 2013. gada 30. aprīļa noteikumi Nr. 240 *“Vispārējie teritorijas plānošanas, izmantošanas un apbūves noteikumi”*.

**Lēmuma pieņemšanas pamatojums**:

Pamatojoties uz izvērtēto dokumentāciju un faktiem, kā arī šajā Biroja lēmumā ietverto faktisko un tiesisko apstākļu izvērtējumu, argumentiem un apsvērumiem, Birojs konstatē, ka plānošanas dokuments atbilst Likuma 4. panta trešajā daļā noteiktajam plānošanas dokumentam, kam Stratēģiskais novērtējums ir nepieciešams, cita starpā ņemot vērā arī Likuma 23.2 pantā noteiktos kritērijus (23.2 panta 1. punkta “a” un “b” apakšpunkts, 3. punkta “c”, “d” apakšpunkts, 4. punkts) un Likuma 3. panta 1. punktā noteikto ietekmes savlaicīgas novērtēšanas principu.

**Lēmums:**

Piemērot stratēģiskā ietekmes uz vidi novērtējuma procedūru Madonas novada teritorijas plānojumam.

Direktora p.i.,

direktora vietniece,

Piesārņojuma novērtēšanas daļas vadītāja (*paraksts\**) Indra Kramzaka

*\* Dokuments ir parakstīts ar drošu elektronisko parakstu*

Ilze Lielvalode

[ilze.lielvalode@vpvb.gov.lv](mailto:ilze.lielvalode@vpvb.gov.lv)

Lēmums nosūtīts:

1. Madonas novada pašvaldībai, *E.Adresē*
2. Valsts vides dienesta Atļauju pārvaldei , *E.Adresē.*

1. Biroja reģistrācijas Nr. 4-01/1576. [↑](#footnote-ref-1)
2. Pieejama vietnē: https://geolatvija.lv/geo/tapis#document\_24207. [↑](#footnote-ref-2)
3. Cesvaines novada teritorijas plānojuma 2019. gadam grozījumi (apstiprināti ar Cesvaines novada domes 2020. gada 10. decembra lēmumu (protokols Nr. 18, 3.§)), Madonas novada teritorijas plānojums (apstiprināts ar Madonas novada pašvaldības domes 2013. gada 16. jūlija lēmumu Nr. 425 (protokols Nr.15, 11.p.), Lubānas novada teritorijas plānojums 2013. – 2024. gadam (apstiprināts ar Lubānas novada pašvaldības domes 2013. gada 25. aprīļa lēmumu (protokols Nr. 5, 2.§)), Ērgļu novada Ērgļu pagasta teritorijas plānojums 2007. – 2019. gadam (apstiprināts ar Ērgļu novada domes 2007. gada 23. augusta lēmumu (prot. Nr. 9, 15. §)), Sausnējas pagasta teritorijas plānojums 2007. – 2019. gadam (apstiprināts ar Ērgļu novada domes 2007. gada 31. maija lēmumu (prot. Nr. 7, 10. §)) un Jumurdas pagasta teritorijas plānojums 2007. – 2019. gadam (apstiprināts ar Ērgļu novada domes 2007. gada 23. augusta lēmumu (sēdes prot. Nr. 9, 16.§)). [↑](#footnote-ref-3)
4. Pieejams: https://www.vpvb.gov.lv/lv/atzinumi. [↑](#footnote-ref-4)
5. Informācija no Stratēģijas, skat. https://geolatvija.lv/geo/tapis#document\_24207. [↑](#footnote-ref-5)